

ОБЯСНИТЕЛЕН МЕМОРАНДУМ

1. КОНТЕКСТ НА ПРЕДЛОЖЕНИЕТО

• Основания и цели на предложението

Пандемията от COVID-19 предизвиква сериозно смущение във веригата за доставки, което се отразява върху възможността на производителите на извънпътна подвижна техника да спазят някои от сроковете, наложени по силата на Регламент (ЕС) 2016/1628 на Европейския парламент и на Съвета от 14 септември 2016 г. относно изискванията за граничните стойности на емисиите на газообразни и прахови замърсители и за одобряването на типа на двигателите с вътрешно горене за извънпътна подвижна техника.

С посочения регламент се въвеждат нови гранични стойности на емисиите — наречени „етап V“ — които са разработени с цел намаляване на сегашните емисии от замърсители на въздуха от двигатели за извънпътна подвижна техника. Тъй като за някои производители преминаването към гранични стойности на емисиите от етап V представлява структурно предизвикателство, в регламента е предвидено известно време за извършването на този преход.

Съгласно преходните периоди, предвидени в член 58, параграф 5, и датите, определени в приложение III от посочения регламент, до 30 юни 2020 г. производителите трябва да произвеждат извънпътна подвижна техника, оборудвана с преходни двигатели от следните категории: NRE с диапазон на мощност <56kW и ≥130kW, NRG, NRSh, NRS, IWP и IWA с диапазон на мощност 19 ≤ P < 300, SMB и ATS. След това те трябва да пуснат тези машини на пазара на Съюза до 31 декември 2020 г.

Пандемията от COVID-19 обаче предизвика пълни прекъсвания в снабдяването с части и компоненти и производителите се оказаха със запаси от двигатели и незавършени продукти. В резултат на това много производители на двигатели и техника няма да са в състояние да спазят споменатите по-горе срокове, без да понесат сериозни икономически щети.

Поради това смущение, което не можеше да бъде предвидено, датите за произвеждане и пускане на пазара на извънпътна подвижна техника и трактори, оборудвани с преходни двигатели, се отлагат с дванадесет месеца. Това отлагане не се прилага за преходните двигатели, за които се отнасят датите, посочени в член 58, параграф 5, втора, трета и четвърта алинея.

Удължаването с 12 месеца е обосновано от сезонния характер на стоките, които се оборудват с преходни двигатели. Това важи по-специално за тракторите и градинската техника. Освен това е трудно да се предвиди колко точно ще траят забавянията, които ще повлияят върху окомплектоването на засегнатите стоки (напр. плавателни съдове за вътрешни водни пътища). Не на последно място, необходимо е да се отбележи, че колкото и да трае удължаването, икономическите оператори няма да имат интерес да забавят по-нататък окомплектоването и пускането на пазара на техника, превозни средства и плавателни съдове, за които вече са извършили разходи.

2. ПРАВНО ОСНОВАНИЕ, СУБСИДИАРНОСТ И ПРОПОРЦИОНАЛНОСТ

• Правно основание

Член 114 от Договора за функционирането на Европейския съюз.

• Субсидиарност (при неизключителна компетентност)

Принципът на субсидиарност се прилага, тъй като предложението не попада в изключителната компетентност на Съюза.

Тъй като предложението включва изменения в съществуващото законодателство на ЕС, само той може ефективно да реши тези въпроси. Освен това целите на политиката не могат да се реализират в достатъчна степен от държавите членки.

Намесата на Европейския съюз е нужна, за да се избегне създаването на пречки пред единния пазар в сферата на двигателите за извънпътна подвижна техника, както и поради транснационалния характер на замърсяването на въздуха.

Поради това предложението е в съответствие с принципа на субсидиарност.

• Пропорционалност

Предложението е в съответствие с принципа на пропорционалност, тъй като не надхвърля необходимото за осигуряване на доброто функциониране на вътрешния пазар, като същевременно гарантира високо ниво на обществена безопасност и опазване на околната среда. Продължителността на предложеното удължаване е съобразена с очакваната продължителност на смущението, предизвикано от пандемията от COVID-19.

• Избор на инструмент

Регламент за изменение на регламент.

3. РЕЗУЛТАТИ ОТ ПОСЛЕДВАЩИТЕ ОЦЕНКИ, КОНСУЛТАЦИИТЕ СЪС ЗАИНТЕРЕСОВАНИТЕ СТРАНИ И ОЦЕНКИТЕ НА ВЪЗДЕЙСТВИЕТО

Поради факта, че оценка на въздействието беше вече извършена за Регламент (ЕС) 2016/1628, такава не е приложена към настоящото предложение. С настоящото предложение не се правят изменения по същество в посочения регламент и не се налагат нови задължения на засегнатите страни. Неговата цел е преди всичко — поради извънредните обстоятелства, дължащи се на пандемията от COVID-19 — да се осигури удължаване с дванадесет месеца за производството и пускането на пазара на преходни двигатели и на оборудваната с тях техника. Настоящото предложение няма да окаже въздействие върху околната среда, тъй като мерките улесняват пускането на пазара на стоки, които са оборудвани с двигатели, произведени преди да избухне пандемията. Чрез него освен това ще се избегне необходимостта да се бракуват оборудвани с такива двигатели стоки, които в противен случай не биха отговаряли на изискванията.

4. ОТРАЖЕНИЕ ВЪРХУ БЮДЖЕТА

Предложението няма въздействие върху бюджета на институциите на ЕС.

2020/0113 (COD)

Предложение за

РЕГЛАМЕНТ НА ЕВРОПЕЙСКИЯ ПАРЛАМЕНТ И НА СЪВЕТА

за изменение на Регламент (ЕС) 2016/1628 по отношение на неговите преходни разпоредби, с цел да се преодолее въздействието от кризата с COVID-19

(текст от значение за ЕИП)

ЕВРОПЕЙСКИЯТ ПАРЛАМЕНТ И СЪВЕТЪТ НА ЕВРОПЕЙСКИЯ СЪЮЗ,

като взеха предвид Договора за функционирането на Европейския съюз, и по-специално член 114 от него,

като взеха предвид предложението на Европейската комисия,

след предаване на проекта на законодателния акт на националните парламенти,

като взеха предвид становището на Европейския икономически и социален комитет[[1]](#footnote-1),

в съответствие с обикновената законодателна процедура,

като имат предвид, че:

(1) С Регламент (ЕС) 2016/1628 на Европейския парламент и на Съвета[[2]](#footnote-2) се определят изискванията за граничните стойности на емисиите и за процедурите за ЕС одобряване на типа на двигателите с вътрешно горене за извънпътна подвижна техника.

(2) Датите, които се прилагат за новите гранични стойности на емисиите, обозначени като „етап V“, са определени с цел да се предостави на производителите ясна и подробна информация и да им се осигури достатъчно време за преминаване към новия етап за емисиите, като същевременно се намали значително административната тежест за органите по одобряването.

(3) Пандемията от COVID-19 предизвика смущение във веригата за доставки на критични части и компоненти, което доведе до забавяния за двигателите и техниката, оборудвана с двигатели, които отговарят на по-малко строги гранични стойности на емисиите в сравнение с тези от етап V и които трябва да бъдат пуснати на пазара преди датите, определени в Регламент (ЕС) 2016/1628.

(4) Като се има предвид смущението, предизвикано от пандемията от COVID-19, много е вероятно производителите на извънпътна подвижна техника да не бъдат в състояние да направят необходимото, така че за двигателите и техниката, оборудвана с двигатели, които се ползват от преходния период, да спазят определените в Регламент (ЕС) 2016/1628 срокове, без да понесат сериозни икономически щети.

(5) С оглед на сегашните обстоятелства и с цел да се осигури безпрепятственото функциониране на вътрешния пазар, да се предостави правна сигурност и да се избегне потенциално смущение на пазара, е необходимо датите на прилагане на някои преходни разпоредби от Регламент (ЕС) 2016/1628 да се изменят.

(6) Като се има предвид, че настоящото удължаване на сроковете няма да се отрази върху околната среда, тъй като засегнатите от него преходни двигатели вече са произведени, както и фактът, че е трудно да се предвиди колко точно ще траят забавянията, предизвикани от смущението поради пандемията от COVID-19, съответните срокове следва да се удължат с 12 месеца.

(7) С оглед на факта, че преходният период, предвиден в член 58, параграф 5 от Регламент (ЕС) 2016/1628, за някои двигатели ще изтече на 31 декември 2020 г. и че производителите трябва да произвеждат преходни двигатели до 30 юни 2020 г., настоящият регламент следва да влезе в сила по спешност.

(8) Поради тази спешност се счита за целесъобразно да се използва изключението от осемседмичния срок, посочен в член 4 от Протокол № 1 относно ролята на националните парламенти в Европейския съюз, приложен към Договора за Европейския съюз, към Договора за функционирането на Европейския съюз и към Договора за създаване на Европейската общност за атомна енергия.

(9) Предвид неотложния характер на необходимата подкрепа настоящият регламент следва да влезе в сила в деня след деня на публикуването му в *Официален вестник на Европейския съюз*,

ПРИЕХА НАСТОЯЩИЯ РЕГЛАМЕНТ:

Член 1

Регламент (ЕС) 2016/1628 се изменя, както следва:

Член 58 се изменя, както следва:

1) параграф 5 се изменя, както следва:

а) във втората алинея първото изречение се заменя със следното:

„За двигателите от подкатегориите NRE, за които определената в приложение III дата за пускане на пазара на двигатели от етап V е 1 януари 2020 г., държавите членки разрешават удължаване на преходния период и 18-месечния период по първа алинея с още 12 месеца за ПОО с общо годишно производство под 100 бройки на извънпътна подвижна техника, оборудвана с двигатели с вътрешно горене.“;

б) третата алинея се заменя със следното:

„За двигателите от подкатегориите NRE, за които определената в приложение III дата за пускане на пазара на двигатели от етап V е 1 януари 2020 г. и които се използват в подвижни кранове, преходният период и 18-месечният период по първа алинея се удължават с 12 месеца.“;

в) добавя се следната пета алинея:

„За двигателите от всички подкатегории, за които определената в приложение III дата за пускане на пазара на двигатели от етап V е 1 януари 2019 г., с изключение на двигателите, упоменати в четвъртата алинея, преходният период и 18-месечният период по първа алинея се удължават с 12 месеца.“;

2) в параграф 7 се добавя следната буква г):

„г) 36 месеца от приложимата дата за пускане на пазара на двигатели по приложение III в случая по параграф 5, пета алинея.“.

Член 2

Настоящият регламент влиза в сила в деня след деня на публикуването му в *Официален вестник на Европейския съюз*.

Настоящият регламент е задължителен в своята цялост и се прилага пряко във всички държави членки.

Съставено в Брюксел на […] година.

За Европейския парламент За Съвета

Председател Председател

1. OВ C , , p. . [↑](#footnote-ref-1)
2. Регламент (ЕС) 2016/1628 на Европейския парламент и на Съвета от 14 септември 2016 г. относно изискванията за граничните стойности на емисиите на газообразни и прахови замърсители и за одобряването на типа на двигателите с вътрешно горене за извънпътна подвижна техника, за изменение на регламенти (ЕС) № 1024/2012 и (ЕС) № 167/2013 и за изменение и отмяна на Директива 97/68/ЕО (ОВ L 252, 16.9.2016 г., стр. 53). [↑](#footnote-ref-2)